**SELETUSKIRI**

**Jõelähtme Vallavolikogu määruse eelnõu „Jõelähtme Vallavolikogu 15.04.2021 määruse nr 75 „Toimetulekut soodustavate sotsiaaltoetuste maksmise kord“ muutmine juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas sotsiaalnõunik Kristiina Välba (telefon 605 4860, e-post kristiina.valba@joelahtme.ee).

Peamised muudatused antud määruses on tingitud asjaolust, et muutub Jõelähtme Vallavolikogu 17.03.2016.a. määrus nr 73 „Koolieelsete lasteasutuste rahastamisel vanemate poolt kaetava osa määra kehtestamine“, mille alusel vabastatakse alates 1. jaanuarist 2022.a. Jõelähtme valla elanike registris olevad ja koolieelsetes lasteasutustes käivad lapsed lasteaia kohatasust. Toimetulekut soodustavate sotsiaaltoetuste kord on muuhulgas reguleerinud ka vähekindlustatud perede lasteaia osalustasu ja toiduraha maksmisest vabastamist.

1. **Ülevaade määruses tehtavatest muudatustest**

Määruse § 5 lõike 2 punkti 2, § 8 lõike 10 ja § 9 lõike 8 muutmise tulemusena kaotatakse määruse sõnastusest „koolieelse lasteasutuse osalustasu“ mõiste ning alles jääb toiduraha maksmisest vabastamise võimalus määruses reguleeritud tingimustel.

Määruse § 7 täiendatakse lõikega 3, milleks on võimalus eraldada abivajajale toidupakk. Viimastel aastatel on suurenenud erinevad võimalused abivajajatele toidupakkide jagamiseks – Euroopa Liidu poolt antav toidupakk, mida alates 2021.a. jagatakse 4 korda aastas kõigile toimetulekutoetuse saajatele ning KOVi sotsiaaltoetuste taotlejatele. Samuti, koostöös Toidupangaga, saavad eraldi regulatsiooni alusel iganädalaselt nö jooksvalt toidupakke samuti toimetulekutoetuse saajad ning muud abivajajad, kelle puhul sotsiaaltöötajad on hindamise läbi viinud. Siiski on juhtumeid, kus abivajaja ei ole õigustatud ühelegi toetusele, kuid vajab abi toiduna või siis on abivajadus nii suur ja kohene, et ei saa oodata järgmise nädalani kui Toidupangast on võimalik pakk saada. Seetõttu lisatakse määrusesse võimalus anda abivajajale toidupakk, kui sotsiaaltöötaja hindamise tulemusena näeb seda vajadust. Paki maksimummääraks ühe inimese kohta on 25 eurot ning pakk koosneks toiduainetest, mida on võimalik säilitada mõned kuud toatingimustel, seega konservid, purgitoidud, kuivained jms.

Määruse § 8 lõiget 11 muudetakse ning määrusest kaotatakse kohustus vähekindlustatud leibkondade lastele spordi- ja huvitegevuse toetuse maksmise juures esitada koos avaldusega ka viimase 3 kuu pangakontode väljavõtted. Algselt sai see tingimus määrusesse lisatud, et pered ei hakkaks toetust taotlema sotsiaaltoetusena igakuiselt. Antud võimalust taheti pakkuda just nimelt vähekindlustatud peredele, kellel nt puudub võimalus ise igakuiselt huvitegevuse eest tasuda ning oodata vallavalitsuse poolset kulude hüvitamist kaks korda aastas. Käesolev muudatus on tingitud asjaolust, et Jõelähtme Vallavolikogu 15.04.2021 määruse nr 76 „Jõelähtme valla eelarvest lastele ja noortele huvi- ja sporditegevuse ning laagri osalustasu toetuse eraldamise kord“ alusel on antud toetuse puhul tegemist sissetulekust mittesõltuva toetusega ning ükski teine lapsevanem ei pea antud toetuse saamiseks esitama tõendeid oma sissetulekute ja väljaminekute kohta.

Määruse § 8 täiendatakse lõikega 111 ning sellega antakse võimalus lasterikastel peredel (4 ja rohkem last peres) ning puudega lapse perel taotleda toetust nii prillide ostmiseks (määruse § 4 lõike 2 p 2 alusel kuni 100% prilliklaaside maksumusest), lapse õppekavavälise tegevuse (määruse § 5 lõike 2 punkt 4 alusel klassiekskursioon, teatri külastus jms) osaliseks katmiseks ning lapse puudest tingitud tehniliste ja muude abivahendite ostmise ja rentimisega seotud omaosalusekulude (määruse § 4 lõike 2 punkti 3 alusel kuni 100% isiku kanda jäävast maksumusest) osaliseks või täielikuks hüvitamiseks, ilma, et pere peaks avaldusele juurde lisama viimase kolme kuu pangakontode väljavõtteid. Antud muudatus lähtub asjaolust, et üksnes toimetulekupiirist lähtumine on nii lasterikaste perede kui ka puudega lapse perede puhul liiga piirav. Muudatuse eesmärk on toetada ja tõsta puudega laste ning lasterikaste perede ja seal kasvavate laste elukvaliteeti.

Määruse § 11 lõike 1 punkti 2 sõnastus muutub seoses osalustasu kaotamisega ning samuti on muudetud kõnealuse avalduse vorm.

**II Mõju eelarvele**

Käesolev määruse muudatus mõjutab eelarvet eelkõige seoses lasterikastele peredele ja puuetega lastele prillitoetuse, lapse õppekavavälise tegevuse toetamisega ning abivahendi rentimise-ostmisega seotud kuludega ilma, et võetakse arvesse perekonna sissetulekuid. Käesoleva seisuga, detsember 2021.a., on Jõelähtme vallas kokku 20 peret, kus kasvab 4 või rohkem last, 4-lapselisi perekondi on 16 ja 5-lapselisi perekondi neli. Puudega lapsi on vallas 37.

Kristiina Välba

sotsiaalnõunik